CELEX: 62009TN0469
Language: el
Date: 2009-11-23 00:00:00
Title: Υπόθεση T-469/09: Προσφυγή της 23ης Νοεμβρίου 2009 — Ελληνική Δημοκρατία κατά Επιτροπής

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/62
            
         Προσφυγή της 23ης Νοεμβρίου 2009 — Ελληνική Δημοκρατία κατά Επιτροπής
   (Υπόθεση T-469/09)
   2010/C 24/109
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Σ. Παπαϊωάννου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   
               —
            
            
               να ακυρωθεί στο σύνολό της η προσβαλλόμενη απόφαση της Επιτροπής,
            
         
               —
            
            
               να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Ελληνική Δημοκρατία, με την προσφυγή της κατά της απόφασης Ε(2009)7044 τελικό της Επιτροπής της 24ης Σεπτεμβρίου 2009«περί εξαίρεσης από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα “Εγγυήσεων”, του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ)» (EE L 257, σ. 28), κατά το μέρος που αφορά δημοσιονομικές διορθώσεις σε βάρος της Ελληνικής Δημοκρατίας, προβάλλει τους ακόλουθους δύο λόγους ακύρωσης.
   Με τον πρώτο λόγο ακύρωσης που αφορά στον τομέα της μεταποίησης οπωροκηπευτικών (ντομάτες), η προσφεύγουσα προβάλλει εσφαλμένη ερμηνεία και εφαρμογή των άρθρων 28, παράγραφος 1, στοιχείο στ' και 28, παράγραφος 2, 31, παράγραφοι 1 και 2 και 3, παράγραφος 2, του κανονισμού (ΕΚ) αριθ. 1535/2003 (1) και των κατευθυντήριων γραμμών AGRI VI 5330/97, 17933/2000 και 63983/2002 για τις δημοσιονομικές διορθώσεις, δεδομένου ότι στον τομέα αυτόν έγιναν με επάρκεια όλοι οι βασικοί έλεγχοι και υφίσταντο ελλείψεις μόνο σε δευτερεύοντες επικουρικούς ελέγχους.
   Με το δεύτερο λόγο ακύρωσης, που αφορά στον τομέα της δημόσιας αποθεματοποίησης του ρυζιού, προβάλλεται έλλειψη έγκυρης νομικής βάσης για την επιβολή της διόρθωσης, διότι η Ε.Ε. ερμήνευσε εσφαλμένα το άρθρο 4 και 6 του κανονισμού (ΕΚ) αριθ. 2148/1996 (2), άλλως υπάρχει παράβαση της αρχής της αναλογικότητας.
   
      (1)  Κανονισμός (ΕΚ) αριθ. 1535/2003 της Επιτροπής, της 29ης Αυγούστου 2003, με αντικείμενο λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου, όσον αφορά στο καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά (EE L 218, σ. 14)
   
      (2)  Κανονισμός (ΕΚ) αριθ. 2148/96 της Επιτροπής, της 8ης Νοεμβρίου 1996, για τον καθορισμό των κανόνων αξιολόγησης και ελέγχου των ποσοτήτων γεωργικών προϊόντων που περιλαμβάνονται στα αποθέματα δημόσιας παρέμβασης (ΕΕ L 288, σ. 6)